**Skaidrojošs materiāls par PVN iekļaušanu atbalsta apmērā**

***Vai komercdarbības atbalsta apmērā, īpaši, kad atbalsts tiek sniegts saskaņā ar de minimis[[1]](#endnote-1) regulējumu, ir jāieskaita pievienotās vērtības nodoklis (PVN) ar PVN apliekamos darījumos?***

Lai nodrošinātu korektu komercdarbības atbalsta apmēra (turpmāk – atbalsta apmērs) noteikšanu un uzskaiti, vēlamies uzsvērt, ka jāizmanto **bruto summas**.Skaidrojam, ka precīza atbalsta apmēra aprēķināšana ir viens no komercdarbības atbalsta pamatkritērijiem, lai nodrošinātu, ka tiek ievēroti komercdarbības atbalsta regulējuma nosacījumi, piemēram, de minimis regulējumā vai Pagaidu regulējumā[[2]](#endnote-2) noteiktais atbalsta apmērs, kā arī VGAR[[3]](#endnote-3) noteiktās atbalsta intensitātes. Atbalsta apmēra aprēķins būtisks arī gadījumos, kad atbalsta pretendents plāno atbalsta kumulāciju.

Vēršam uzmanību, ka **atbalsta apmērs atkarīgs arī no tā, vai atbalsta saņēmējs var vai nevar atgūt PVN vispārējā kārtībā no valsts**. Paskaidrojam, ka atbalsta saņēmējam ir iespēja PVN summu atgūt vispārējā kārtībā, proti, kā priekšnodokli, personai reģistrējoties Valsts ieņēmumu dienesta PVN maksātāju reģistrā kā reģistrētam PVN maksātājam, ja preces iegādātas vai pakalpojumi saņemti ar PVN apliekamo darījumu nodrošināšanai. Gadījumā, ja atbalsta saņēmējs var atgūt PVN vispārējā kārtībā no valsts, tad atbalsta apmērā PVN nav ieskaitāms, savukārt, ja atbalsta saņēmējs PVN vispārējā kārtībā no valsts nevar atgūt, atbalsta apjomā ir jāieskaita arī PVN.

*Piemērs Nr.1[[4]](#endnote-4):*

SIA “Paraugs” ir noslēdzis ar Pašvaldību nomas līgumu par Pašvaldības nekustamā īpašuma iznomāšanu un nomas līgumā noteiktā nomas maksa ir 1000 euro + PVN (21%). Pašvaldība saskaņā ar *Ministru kabineta 2020. gada 14. jūlija noteikumiem Nr. 453 "Noteikumi par publiskas personas un publiskas personas kontrolētas kapitālsabiedrības mantas nomas maksas atbrīvojuma vai samazinājuma piemērošanu sakarā ar Covid-19 izplatību"* pieņem lēmumu piemērot nomas maksas atbrīvojumu 100% apmērā. Aprakstītajā piemērā:

Ja PVN ir atgūstams vispārējā kārtībā no valsts, tad **atbalsta apmērs** = 1000 euro, bet

ja PVN nav atgūstams vispārējā kārtībā no valsts, tad **atbalsta apmērs** = 1210 euro.

*Piemērs Nr. 2:*

SIA “Paraugs” ir noslēdzis ar Pašvaldību nomas līgumu par Pašvaldības nekustamā īpašuma iznomāšanu un nomas līgumā noteiktā nomas maksa ir 1000 euro + PVN (21%). Pašvaldība saskaņā ar Ministru kabineta 2020. gada 14. jūlija noteikumiem Nr. 453 "*Noteikumi par publiskas personas un publiskas personas kontrolētas kapitālsabiedrības mantas nomas maksas atbrīvojuma vai samazinājuma piemērošanu sakarā ar Covid-19 izplatību*" pieņem lēmumu piemērot nomas maksas samazinājuma piemērošanu 50% apmērā. Aprakstītajā piemērā:

Ja PVN ir atgūstams vispārējā kārtībā no valsts, tad **atbalsta apmērs** = 500 euro, bet

ja PVN nav atgūstams vispārējā kārtībā no valsts, tad **atbalsta apmērs** = 605 euro.

Skaidrojam, ka gadījumā, ja konkrētajā ES līmeņa valsts atbalsta kontroles regulējumā nav noteikta prasība par attiecināmajām izmaksām, ir iespējams izmantot arī vienkāršotu pieeju un atbalsta apmērāiekļaut summu ar PVN neatkarīgi no tā, vai tas ir vai nav atgūstams.

1. Atbalsts, ko sniedz saskaņā ar *Komisijas 2013. gada 18. decembra Regulu (ES) Nr. 1407/2013 par Līguma par Eiropas Savienības darbību 107. un 108. panta piemērošanu de minimis atbalstam (Eiropas Savienības Oficiālais Vēstnesis, 2013. gada 24. decembris, Nr. L 352)* vai *Komisijas 2014. gada 27. jūnija Regulu (EK) Nr. 717/2014 par Līguma par Eiropas Savienības darbību 107. un 108. panta piemērošanu de minimis atbalstam zvejniecības un akvakultūras nozarē (Eiropas Savienības Oficiālais Vēstnesis, 2014. gada 28. jūnijs, Nr. L 190/45) attiecībā uz zivsaimniecības uzņēmumiem, kas darbojas saskaņā ar Eiropas Parlamenta un Padomes 2013. gada 11. decembra Regulu (ES) Nr. 1379/2013 par zvejas un akvakultūras produktu tirgu kopīgo organizāciju un ar ko groza Padomes Regulas (EK) Nr. 1184/2006 un (EK) Nr. 1224/2009 un atceļ Padomes Regulu (EK) Nr. 104/2000 (Eiropas Savienības Oficiālais Vēstnesis, 2013. gada 28. decembris, Nr. L 354/1),* vai *Komisijas 2013. gada 18. decembra Regulu (ES) Nr. 1408/2013 par Līguma par Eiropas Savienības darbību 107. un 108. panta piemērošanu de minimis atbalstam lauksaimniecības nozarē (Eiropas Savienības Oficiālais Vēstnesis, 2013. gada 24. decembris, Nr. L 352/9).*  [↑](#endnote-ref-1)
2. Gadījumos, kad komercdarbības atbalstu sniedz saskaņā ar *Eiropas Komisijas 2020. gada 19. marta paziņojumu "Pagaidu regulējums valsts atbalsta pasākumiem, ar ko atbalsta ekonomiku pašreizējā Covid-19 uzliesmojuma situācijā" (C(2020)1863).* [↑](#endnote-ref-2)
3. *Komisijas 2014. gada 17. jūnija Regula (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu.* [↑](#endnote-ref-3)
4. Vēršam uzmanību, ka piemērā Nr. 1 un Nr. 2. ir šauri apskatīts tikai konkrētais jautājums par atbalsta apmēra noteikšanu kā bruto summu. Atbalsta programmas nosacījumu, tostarp, piemērojamo komercdarbības atbalsta kontroles nosacījumu, ievērošanu, šis skaidrojums nemaina. [↑](#endnote-ref-4)